google/wiki40b huggingface dataset:
נחום שדמי

תולדות חייו

שדמי נולד בשם נחום קרמר בעיר קישינב שבבסרביה, באימפריה הרוסית. למד בגימנסיה היהודית "רפופורט" באודסה, היה פעיל בתנועות ציוניות וממקימי ארגון "החלוץ" באודסה. ארגן את ההגנה העצמית של יהודי העיר ושירת בצבא הרוסי. ב-1921 עלה לארץ ישראל עם קבוצה מתנועת החלוץ, עסק בסלילת כבישים בצפון ובעבודה בחווה חקלאית של פיק"א בביתניה. 
התיישב במנחמיה, היה חבר בהנהלת התאחדות האיכרים בגליל התחתון וניהל את כופר היישוב בגליל. 
ב-1921.
שדמי גויס לארגון "ההגנה" על ידי רוזה כהן, היה חניך בקורס מפקדים בקיבוץ חולדה, בקורס בקיבוץ גבת ובכפר ויתקין, התקדם בשורות הארגון בתפקידי פיקוד שונים, בהם מפקד גוש הגליל התחתון, מפקד מחוז צפון בתקופת המרד הערבי הגדול ומפקד נפת כנרת.

ב-15 ביוני 1939 הותקפה מכונית נוטרים ליד לוביה והנוטר בנימין קירשון נהרג. בתגובה ביצעה ב-20 ביוני 1939 חולית ההגנה בפיקוד שלמה שמיר שכללה את יגאל אלון, יוסי הראל ודוד שאלתיאל, פעולת תגמול בלוביה בה נרצחו מספר בני אדם שלא היו קשורים לכנופיות. הפעולה הייתה ככל הנראה יוזמה מקומית של שדמי שלא אושרה על ידי דרגים בכירים יותר בהגנה. פעולה זו ספגה ביקורת קשה. מאמר מערכת בעיתון דבר גינה את הפעולה במילים קשות: 
"פשע חדש אירע בכפר לוביה, פשע מבעית, המעיד כי מבצעיו איבדו את שארית ההבחנה ונסתלק מהם זיק אחרון של הרגש האנושי. יריות אלו אשר רצחו ישישים ונשים ושפכו דם תינוק וזקן גוסס, מעידות כי הושלכנו לתוך מדרון אפל, המדרדר תהומה. ... וזכר מעשה לוביה, כזכר כל המעשים המתועבים אשר קדמו לו, ידון לדראון את מבצעיו המחריבים - יהיו אשר יהיו."
— דבר, 22 ביוני 1939
בהמשך אותה שנה הועמד שדמי לדין על ידי שלטונות המנדט הבריטי, יחד עם שבעה נאשמים נוספים, באשמה שרצח שלושה ערבים ליד מנחמיה, כנקמה על רציחתו של האיכר מיכאל עדין. במשפט שהתקיים בבית הדין הצבאי בחיפה יצא שדמי זכאי. ב-1941 מונה למפקד מחוז ירושלים. בתקופתו הוקמו גדודי גדנ"ע ויחידות החי"ש הראשונות בעיר.
לאחר מלחמת העולם השנייה נשלח מטעם "ההגנה" לאירופה ופיקד על מאמצי הארגון שכללו הקמת פלוגות פלמ"ח ביבשת במסגרת גיוס חוץ לארץ (גח"ל), רכישת נשק וסיוע בהעפלה. כמו כן סייע לארגוני הנוקמים.
באוגוסט 1948 חזר לישראל ובנובמבר מונה לראש ענף הסגל בצה"ל, בדרגת סגן-אלוף, לאחר מלחמת העצמאות עמד בראש וועדה לבחינת המלצות למתן ציונים לשבח. שימש כסגן נשיא בית הדין הצבאי, נמנה עם שופטי נתן ילין מור ומתתיהו שמואלביץ, מארגון הלח"י שנעצרו לאחר רצח ברנדוט. בתפקידו האחרון בצה"ל בשנים 1954-1958, כיהן כנשיא בית הדין הצבאי לערעורים בדרגת אלוף-משנה.
לאחר שחרורו מונה למזכיר המוסד לביקורת של מפא"י. בניגוד לקודמיו, הוא דגל בפרסום פעילות המוסד וחשיפת ממצאי הביקורת. בין השאר התעמת עם פורשי מפא"י לרפ"י (בהם דוד בן-גוריון, שמעון פרס, חנה למדן, גדעון בן-ישראל וס. יזהר) ואף הביא להעמדתם לדין בפני בית הדין העליון של מפא"י.
ב-1960 היה ממקימי עמותת "צוות" לגמלאי מערכת הביטחון, ועמד בראשה עד 1961.
נפטר ב-20 ביוני 1985, ונקבר בבית העלמין הדרום. זכרו הונצח ברחוב על שמו בשכונת תלפיות בירושלים ובשכונת כפר שלם בתל אביב

משפחה

נישא לשושנה, בנם היחיד הוא תא"ל (בדימוס) יששכר שדמי, מפקד בפלמ"ח ובצה"ל. גם נכדו של נחום, יפתח, שירת כקצין בצה"ל, כטייס קרב בחיל האוויר והשתחרר בדרגת אלוף-משנה.
.ai

‎.ai היא סיומת האינטרנט (ccTLDs - Country Code Top Level Domains) הלאומית של שמות המתחם (domain name) של אתרי אינטרנט הרשומים באנגווילה, ונרשמה בשנת 1995. בסיומת נעשה שימוש גם מחוץ לאי אנגווילה, חברות מסוימות מחליטות להשתמש בסיומת זו כחלק מעליית האינטליגנציה המלאכותית (Artificial intelligence).

סיומת אינטרנט משנית

הרשמות אתרי אינטרנט בסיומות אינטרנט משניות כמו off.ai,‏ com.ai,‏ net.ai ו-org.ai זמינות ברחבי העולם ללא הגבלה, אך נראה שלא מרבים להשתמש בהם. מאז 15 בספטמבר 2009, הרשמות אתרי אינטרנט בסיומות ‎.ai זמינות לכל אחד בכל רחבי העולם.
מדף הקרח גץ

גילוי מדף הקרח

חלקו של מדף הקרח ממערב לאי סיפל התגלה על ידי התוכנית האנטארקטית של ארצות הברית בדצמבר 1940. 
חלקו המזרחי של מדף הקרח (ממזרח לאי סיפל), מופה לראשונה באמצעות תצלומי אוויר שצולמו במהלך מבצע קפיצה לגובה של צי ארצות הברית בין השנים 1947–1946.
מדף הקרח כולו מופה על ידי הסקר הגאולוגי של ארצות הברית בין השנים 1965–1962.

מקור השם

שמו של מדף הקרח ניתן לו על ידי הוועדה המייעצת לשמות אנטארקטיים בשנת 1939. 
מדף הקרח נקרא על שמו של ג'ורג' פ. גץ (George F. Getz) משיקגו במדינת אילינוי שבארצות הברית, שסייע באספקה עבור משלחת החקר האנטארקטית.

לקריאה נוספת

• Jacobs, S., C. Giulivi, P. Dutrieux, E. Rignot, F. Nitsche, and J. Mouginot, Getz Ice Shelf melting response to changes in ocean forcing, J. Geophys. Res. Oceans,118, 4152–4168, doi:10.1002/jgrc.20298
• MARGIE TURRIN, Year by Year, Line by Line, We Build an Image of Getz Ice Shelf, NOVEMBER 6, 2016
• Assmann, K. M., Darelius, E.,Wåhlin, A. K., Kim, T. W., Lee, S. H., Getz Warm Circumpolar Deep Water at the western Getz Ice Shelf front, Antarctica, Geophysical Research Letters, 46, 870–878. https://doi.org/10.1029/2018GL081354
• J.A. GRIGGS, J.L. BAMBER, Antarctic ice-shelf thickness from satellite radar altimetry, P 488
שרשרת אספקה

סקירה

בעידן הגלובלי הנוכחי, המתאפיין במורכבות טכנולוגית של מוצרי הצריכה בשילוב עם הגודל והעומק של השוק הגלובלי, הקשר בין הלקוח לספק הוא רק השלב הסופי של שרשרת (או רשת) מסחרית ארוכה ומורכבת.
השרשרת של מוצר פיזי מתחילה משלב כריית חומרי הגלם וכוללת מגוון פעילויות של עיבוד, ייצור, הרכבה, אחסנה והובלה בין מספר רב של חברות ועל פני מרחב גאוגרפי הולך וגדל עד להגעת המוצר ללקוח הקצה.
למרות שכיום, פועלות חברות מסחריות לא רק בשוק מקומי או לאומי אלא בשוק גלובלי, אין חברה בודדת המסוגלת לשלוט בכל שרשרת האספקה משלב חומרי הגלם ועד אספקת המוצר ללקוח.
מכאן שהשרשרת הלוגיסטית תכלול קשרי מסחר בין חברות רבות, כאשר כל חברה תנסה להשיא את ההכנסות והרווחים שלה בתחום בו יש לה יתרון תחרותי, ולא יהיה לה עניין ביתר החברות בשרשרת למעט אלו העובדות איתה באופן ישיר.
למעשה, כל חברה היא הלקוח של החברה שנמצאת לפניה בשרשרת הלוגיסטית ומהווה ספק עבור החברה שנמצאת אחריה באותה שרשרת.

ניהול שרשרת האספקה

ניהול שרשרת האספקה מכיל את התכנון והניהול של כל הפעילויות הכרוכות במיקור, רכש, עיבוד וניהול הלוגיסטיקה. זה כולל בין השאר את התיאום ושיתוף הפעולה עם כל שאר השותפים לשרשרת הן השחקנים הראשיים (הספקים, היצרנים והלקוחות) והן שחקני המשנה (המתווכים, ספקי שירותי מיקור חוץ ואחרים). ניהול שרשרת האספקה משלב את ניהול ההיצע וניהול הביקוש הן בתוך הארגונים והן ביניהם.

מודלים מתמטיים


קיימים מספר מודלים מתמטיים הממדלים סוגי ארגונים שונים:
מודל Economic Order Quantity‏  בא לדמות ארגונים שמשמשים כסיטונאים מזמינים סחורה ומוכרים אותה בקצב אחיד. המודל מתבסס על סט הנחות פשוטות לשם הצגת והבנת השיקולים בתכנון מלאי. המודל מציג פונקציית מטרה של מינימום עלות כוללת ליחידת זמן של ביקוש, ובה משתנה החלטה של גודל מנת הזמנה או ייצור. נוסחה מביאה לאופטימיזציה  עבור גודל המנה שתביא את העלות הכוללת למינימום.
חוסה פאבלו מונקאיו

ביוגרפיה

מונקאיו נולד בגואדלחארה, חאליסקו, מקסיקו. כנער למד נגינה בפסנתר ובהמשך נרשם לקונסרבטוריון של מקסיקו סיטי, שם המשיך בלימודי פסנתר אצל אדוארדו ארננדס מונקאדה, הרמוניה אצל קאנדלאריו אואיסר והלחנה אצל קרלוס צ'אבס. במשך זמן קצר, בשנת 1942, למד גם אצל המלחין האמריקאי אהרון קופלנד. אחת ממשרותיו המקצועיות הראשונות של מונקאיו הייתה כנגן כלי הקשה בתזמורת הסימפונית המקסיקנית, ששמה שונה בהמשך לתזמורת הסימפונית הלאומית של מקסיקו. בשנים 1949 עד 1954 היה למנצח אותה תזמורת.
מונקאיו היה חבר ב"קבוצת הארבעה", שאותה ייסד בשנת 1934 עם עוד שלושה חברים - בלאס גאלינדו, סלבדור קונטרראס ודניאל איילה פרס. מטרת הקבוצה הייתה לקדם את רוח הלאומיות של המוזיקה המקסיקנית. המוזיקה שלו עושה שימוש רב במלודיות, מקצבים והרמוניות, שמקורם במוזיקה העממית של מקסיקו.
יצירתו הנודעת ביותר של מונקאיו עודנה הפנטזיה התזמורתית הססגונית שלו, "אואפאנגו" (1941), אבל מכלול יצירתו כולל עוד יצירות רבות באיכות גבוהה, אם גם מפורסמות פחות. בין אלה האופרה שלו "המולאטית מקורדובה" (1948); "קירות ירוקים" לפסנתר סולו (1951); הקטעים התזמורתיים Amatzinac לחליל צד ורביעיית מיתרים (1935),  סימפוניה (1944), סינפונייטה (1945) ו"חורשות" (1954); הבלט "ארץ הסערה" (1958) ו"מנחה לסרוואנטס"  לשני אבובים ותזמורת מיתרים (1947).
עילית זקצר

ביוגרפיה

זקצר נולדה בנתניה וגדלה בהרצליה, ולאחר מכן עברה לרעננה. היא בוגרת בית הספר לקולנוע וטלוויזיה ע"ש סטיב טיש באוניברסיטת תל אביב. 
בשנת 2008 כתבה וביימה עבור אוניברסיטת תל אביב את סרט הגמר "תזכור את זה", אשר זכה בפרס הסרט הישראלי הטוב ביותר בפסטיבל הבינלאומי לסרטי סטודנטים. ב-2010 ביימה את הסרט "תסנים", אשר זכה במקום הראשון בפסטיבל הבינלאומי לסרטי נשים רחובות. 
בשנת 2015 כתבה וביימה את סרט הקולנוע "סופת חול", הסרט זכה בפרס הראשון במסגרת "מבט ראשון" בפסטיבל לוקרנו. הסרט זכה במקום הראשון בדירוג חבר השופטים בפסטיבל סאנדנס בארצות הברית, וכן זכה במקום הראשון בפסטיבל ג'אנג'ו בקוריאה ובפסטיבל הקולנוע ירושלים. כמו כן, זכה הסרט בפרס הבחירה הרשמית בפסטיבל ברלין בגרמניה, פסטיבל שנחאי בסין ופסטיבל קרלובי וארי בצ'כיה. הסרט יצא לאקרנים בתאריך 15 בספטמבר 2016 וב-22 בספטמבר 2016 זכה בפרס אופיר של אותה שנה ונבחר לייצג את ישראל בתחרות על פרס אוסקר לסרט הזר הטוב ביותר, וזקצר עצמה הייתה מועמדת לפרס על תסריט הסרט וזכתה בתואר הבמאית הטובה ביותר באותו הטקס.
טיסה 447 של אייר פראנס

פרטי הטיסה

מטוס האיירבוס A330-200, שסימונו F-GZCP, טס לראשונה ב-25 בפברואר 2005. בעת המראתו לטיסה 447 צבר המטוס 18,870 שעות טיסה. המטוס המריא מריו דה ז'ניירו ב-31 במאי 2009, בשעה 19:03, זמן מקומי (22:03 UTC). זמן הנחיתה המתוכנן בפריז היה 11:10, זמן מקומי (9:10 UTC).
הקשר המילולי האחרון עם המטוס היה כשלוש שעות לאחר ההמראה, בשעה 1:33 UTC. הדיווח היה שגרתי והצוות דיווח על כניסה מתוכננת למרחב האווירי של סנגל בעוד כ-50 דקות. בשעה 1:48 UTC עזב המטוס את תחום הכיסוי של המכ"ם בברזיל. קשר אחרון עם המטוס היה עם קליטת הודעה אוטומטית, שמסרה על קצר חשמלי וכשל במערכות האלקטרוניות. המטוס נתקל במערבולות חזקות בעת הטיסה. עם זאת, רשויות התעופה בפריז מסרו בהודעתם הראשונה כי הקשר עם המטוס אבד זמן רב לאחר מכן, בערך בשעה 6:00 UTC; בזמן כזה היה המטוס אמור להיות קרוב בהרבה לאירופה, בסביבות האיים האזוריים. בעת ניתוק הקשר טס המטוס בגובה 35,000 רגל, כ-10,670 מטרים, ובמהירות 453 קשר, מעל 800 קמ"ש.
בארבע הדקות האחרונות שבהן התקיים קשר עם המטוס, בין 23:10 ל-23:14 לפי שעון סאו פאולו, שודרו ממנו הודעות מצוקה אוטומטיות אחדות.

המטוס

המטוס עבר בדיקת תחזוקה אחרונה ב-16 באפריל 2009. מטוס מדגם זה נחשב אמין ביותר ומאז שנכנס לשירות לא נרשמו שום תאונות קטלניות בהן היה מעורב, להוציא טיסת אימונים ב-1994. לאיירבוס A330 טווח טיסה ארוך והוא פופולרי מאוד לטיסות טראנס-אטלנטיות. למטוס יכולות תקשורת מגוונות, גם אם הוא נמצא מחוץ לטווח המכ"ם.
נובקי

תולדות העיר

האזכור הראשון במסמכים היסטוריים של היישוב הוא משנת 1113, ושמו בהם היה נובאץ (Nuovac). 
בשנת 1942, בתקופת שלטון ממשלת הבובות של יוזף טיסו, נעשה שימוש במחנה שהיה קיים באזור לשם ריכוז יהודי סלובקיה ומעצרם, לפני גירוש חלק מהם למחנות ההשמדה הנאציים בפולין. על המחנה שמרו כוחות מ"משמר הלינקה" הפשיסטי הסלובקי. היה זה אחד משלושה מחנות ריכוז סלובקיים בהם רוכזו יהודי המדינה, בנוסף למחנות שהוקמו בסרד ובוויהנה (Vyhne). רוב היהודים שנעצרו בנובקי לא נשלחו להשמדה.
בשנת 1961 קיבל היישוב מעמד של עיירה. ב-2001 היו בנובקי, לצד האוכלוסייה הסלובקית, מיעוטים בני הלאומים הצ'כי, הצועני וההונגרי. כשלושה רבעים מאוכלוסיית העיירה הם קתולים, כחמישית אינם מזוהים מבחינה דתית וכן קיים בעיירה מיעוט לותרני קטן.
היסטוריה של אוזבקיסטן

מתקופת אלכסנדר הגדול עד האסלאם

אלכסנדר הגדול לא הסתפק בשטחים שכבש ביוון ובמזרח התיכון, והמשיך במסעו לאסיה (כולל אוזבקיסטן). הבעיה באזורים האלו הייתה היעדר שלטון מרכזי שניתן להביסו בקרב בודד, ולכן הכיבוש ארך זמן רב יותר. במהלך הלחימה בשטח זה הוא עצר ליד סמרקנד בדרכו להודו בשנת 327 לפנה"ס והתחתן עם רוקסנה, בתו של מנהיג מקומי. הדבר סייע לו בהכנעת ההתנגדות המקומית.
בין המאה ה-1 למאה ה-3 שלטו הקושאנים על חלקים מאובקיסטן.
הטריטוריה של אוזבקיסטן נקראה טרנסאוקסאניה (או "סוגדיאנה" בפרסית) עד המאה ה-8.

המאה ה-8 עד המאה ה-12 (שלטון ערבי ומונגולי)

אוזבקיסטן נכבשה על ידי הערבים במאה ה-8. הכובשים, ילידי השושלת הפרסית במרכז אסיה, יצרו אימפריה ששרדה עד המאה ה-9. טריטוריה זו נכבשה שוב על ידי ג'ינג'יס חאן ושבטיו המונגוליים בסביבות 1220.

שלטון מוסלמי

מאוחר יותר, צצו ערי מדינה מוסלמיות נפרדות, עקב קשרי נישואים חזקים עם ממלכת פרס.

המאה ה-19 והמאה ה-20 (שלטון רוסיה וברית המועצות)

בשנת 1865 כבשה האימפריה הרוסית את טשקנט, ועד סוף המאה ה-19 כבשה את כל מרכז אסיה. בשנת 1876 היא פיזרה את שלטון קוקנד, אך איפשרה לשלטון ח'יווה ולשלטון בוכרה להתקיים כמדינות חסות. רוסיה קיבצה את שאר עמי מרכז אסיה תחת ניהול קולוניאלי והקימה חבל חדש – טורקסטן. היא השקיעה בפיתוח תשתיות ובגידול כותנה, ועודדה התיישבות רוסית בחבל החדש.
גל ההתנגדות לצבא האדום פרץ לאחר מלחמת העולם הראשונה, אך דוכא על ידו. קבוצות התנגדות שנקראו בסמצ'י פעלו באזור והגיעו עד הרי פמיר. ב-1924, אחרי הקמת ברית המועצות, הוקמה הרפובליקה הסובייטית הסוציאליסטית האוזבקית, שהורכבה מחבל טורקסטן וכללה גם את אמירות בוכרה ומלכות חיווה.
במשך העידן הסובייטי השתמשה מוסקבה באוזבקיסטן כמוקד לגידול כותנה ("זהב לבן") ותבואה בכמויות עצומות, תוך שהיא מנצלת באופן מוגזם את פוטנציאל מקורות המים הטבעי שלה. השימוש הנרחב והלא יעיל במקורות השקיה היה הגורם העיקרי להתכווצותה של ימת אראל לכדי פחות משליש מגודלה המקורי ולהתרחשותו של אסון טבע חמור: שימוש יתר בכימיקלים והידלדלות מקורות המים הותירו שטחי אדמה רבים מורעלים.
מתיאס שונארטס

ביוגרפיה

שונארטס נולד באנטוורפן שבפלנדריה, האזור דובר ההולנדית של בלגיה. הוא בנם של השחקן ז'וליין שונארטס (1925–2006), ושל דומיניק ויץ' (1953–2016) שהייתה מעצבת תלבושות, מתרגמת ומורה לצרפתית. יש לו אח למחצה מבוגר ממנו יליד 1953, שהוא עורך דין במקצועו.
שונארטס הוא דו-לשוני דובר הולנדית וצרפתית. הוא גם דובר אנגלית שוטפת שלמד מצפייה בסרטים אמריקאיים.
ב-1987 בהיותו בן 9 הופיע בעיבוד בימתי לספר "הנסיך הקטן" מאת אנטואן דה סנט-אכזופרי לצדו של אביו שגם ביים את ההצגה. אמו, דומיניק, עצבה את התלבושות.
בנעוריו החל ליצור גרפיטי בשם העט "Zenith", הוא נסע לניו יורק כדי לשתף פעולה עם קבוצת אמני הגרפיטי מברונקס TATS CRU.
שונארטס היה כמעט כדורגלן מקצועני, והיה רשום בקבוצת הכדורגל הבלגי Beerschot AC, אבל הוא ויתר על כך כשהיה בן 16. ב-2013 סיפר שהוא אוהד של מועדון הכדורגל הספרדי ברצלונה.

חיים אישיים

ב-28 ביולי 2015 הוענק לשונארטס תואר אביר מסדר האמנויות והספרות בצרפת. התואר מוענק על ידי משרד התרבות בצרפת לאישים ש"התבלטו ביצירה בתחום האמנות או הספרות בתרומתם ובהשפעתם על האמנות והספרות בצרפת ובעולם".
ועדת השמות והמדליות האנטארקטית של אוסטרליה

ועדת השמות והמדליות האנטארקטית של אוסטרליה (באנגלית: Australian Antarctic Names and Medals Committee; או בראשי תיבות: AANMC) היא ועדה ממשלתית של ממשלת אוסטרליה אשר הוקמה בשנת 1952, ופורקה בשנת 2015.

היסטוריה

הוועדה נוסדה בשנת 1952 בשם "ועדת שמות האנטארקטית של אוסטרליה".
בשנת 1982 השתנה שם הוועדה לשמה הנוכחי כדי לשקף את התפקידים הנוספים שהוועדה אחראית עליהם.
הוועדה הוחלפה בשנת 2015 על ידי ועדת השמות של המחלקה האנטארקטית של אוסטרליה.
ברכות השחר

ביהדות, בִּרְכוֹת הַשַּׁחַר הן ברכות הנאמרות לפני תפילת שחרית כדי לבטא הודיה על החיים המתחדשים מדי יום לאחר השינה.
ברכות השחר נקבעו בתלמוד כברכות שיש לומר מיד לאחר שאדם מתעורר משנתו עם בוקר בשעה שנהנה מדברים אלו, אך לאורך הדורות השתנה המנהג וכיום מקובל לומר את הברכות בבית הכנסת לפני תפילת שחרית.

ברכות השחר בבית הכנסת

ההלכה התלמודית קובעת שיש לברך כל ברכה על כל פעולה בזמנה. למשל, כשומעים קול תרנגול יש לברך "הנותן לשכוי בינה להב (ח)ין בין יום ובין לילה" או כשלובשים בגדים יש לברך "מלביש ערומים" וכך הלאה. במשך השנים כשנתרבו האנשים שלא היו בקיאים בברכות השחר, שינו הגאונים את התקנה ותיקנו לסדר את כל ברכות השחר בבית הכנסת, בזו אחר זו. עם זאת, לא כל הראשונים קיבלו תיקון זה, הרמב"ם, למשל, פסק כי התקנה המקורית לא זזה ממקומה, ויש לברך את הברכות לפי הפעולות בלבד וכתב שהנוהג שהתפתח הוא מנהג טעות שיש להפסיקו לאלתר. להלן הסדר שהתגבש על פי רוב הפוסקים להלכה:
מרגלית ש.א רכב

מרגלית ש.א רכב בע"מ היא חברת תחבורה ציבורית והסעות. החברה הוקמה בשנת 1983 על ידי בני הזוג, אלה ודן שבי, בעיר באר שבע. החברה הפעילה משנת 1997 ועד ל-2007 את קווי התחבורה הציבורית במודיעין-מכבים-רעות.
במסגרת הפעילות במודיעין הופעלו כ-13 קווי תחבורה, 6 מהם פנימיים ו־7 מהם חיצוניים שנסעו לירושלים, תל אביב, פתח תקווה, רמלה, ראשון לציון וחשמונאים. נכון לסוף שנת 2006, כלל מערך החברה מעל 125 אוטובוסים, מוסך עצמאי מרכזי בבאר שבע ושני מרכזים לוגיסטיים בבאר שבע ובמודיעין. החברה העסיקה כ-200 עובדים. בסוף 2017 נפסקו לחברה בבית המשפט העליון פיצויים של כ-9 מיליון שקלים על כך שהמדינה לא הקימה מסוף תחבורה ציבורית במודיעין, כפי שהוצג במסמכי המכרז, ובעקבות זאת קוי האוטובוס הבינעירוניים עברו בתוך העיר.
באוגוסט 2007 עברה הפעלת התחבורה הציבורית במודיעין לחברת ויאוליה.
בית התנ"ך

היסטוריה

בבית דיזנגוף פעל במשך שנים מוזיאון תל אביב לאמנות. זמן מה לאחר חנוכת המשכן החדש של המוזיאון, באפריל 1971, עוד המשיך המוזיאון להציג בבית דיזנגוף, אולם במהרה הבניין הועבר לממשלה ונזנח. לאחר שעמד מספר שנים בשממונו הוא הועבר לידי עמותת התנ"ך שפתחה בו את בית התנ"ך. 
"בית התנ"ך" נוסד בשנת 1974 בשתי הקומות העליונות של בית דיזנגוף (מעל היכל העצמאות) ביוזמתו של ראש ממשלת ישראל לשעבר דוד בן-גוריון תחת השם "מוזיאון בית התנ"ך", בשיתוף עם החברה לחקר המקרא, שעל שכמה הוטלה הנהלתו המדעית. הוצגו בו ממצאים ארכאולוגיים ועבודות אמנות שונים אשר סיפרו את סיפורו של התנ"ך ותולדות עם ישראל בתקופתו. בין המוצגים שהוצגו בתערוכות היו ספרי תנ"ך בשפות שונות (בהן אמהרית, שפת יורובה מניגריה, קוריאנית, יפנית קלאסית, פרסית, קיקויו מקניה, וארצות נוספות, ספרי תנ"ך עתיקים, ביניהם דוגמאות מכתר ארם צובא - כתב היד העתיק ביותר (המאה ה-10) של תנ"ך שלם, התנ"ך הקטן ביותר בעולם, יצירות אמנות הקשורות לתנ"ך, מכתבים מבוילים וחתומים מערים בארצות תבל ששמן מוזכר בספר הספרים, פריטים ארכאולוגיים הנוגעים למקרא ודגם בית המקדש השני. כמו כן התקיימו במקום תערוכות מתחלפות בנושאי יודאיקה ומקרא, ונערכים הרצאות וסיורים בנושאי מקרא. במקום היו כמה ספריות שעניינן התנ"ך וארץ ישראל.
המוזיאון הופעל על ידי חברי "העמותה לחקר התנ"ך", בהם דני אופיר, בלהה הלפרין, דליה אגמון ואלחנן אבידור, על ידי מתנדבים, ללא תמיכה עירונית. גופים שונים כגון עיריית תל אביב ומינהל מקרקעי ישראל, הטילו את האחריות לתפעול הבית על זולתם. תחזוקת הבית הייתה מצומצמת, ובמפת העיר ואתריה ההיסטוריים שפרסמה העירייה ב-2006 לא הופיע בית דיזנגוף והמוזיאונים שבו. עם זאת, הוא נחשב מבנה לשימור של המועצה לשימור אתרים.
 בחורף 2012, עם כניסתו לפועל של "חוק בית העצמאות", יצא "בית התנ"ך" מבית דיזנגוף. חלק מפריטיו הועברו אל שטחה של אוניברסיטת בר-אילן, חלק אל "היכל שלמה" בירושלים וחלק אל מחסנים.
בית התנ"ך העולמי – תוכנית בת כחצי מאה, שמעולם לא מומשה – מתוכנן לקום בעתיד בירושלים.
יחסי פקיסטן–תימן

היסטוריה

בין המדינות מתקיימים יחסים טובים והדדיים, שתי הממשלות הקימו את הוועידה התימנית-פקיסטנית, שמטרתה לפתח את היחסים הדו-צדדיים בין המדינות. בשנת 2006 ערך נשיא תימן עלי עבדאללה סאלח ביקור רשמי בפקיסטן, שם הוא נפגש עם אנשי עסקים פקיסטנים וסטודנטים תימניים הלומדים בפקיסטן.
בשנת 2011, במהלך ההפיכה בתימן, נמנעה פקיסטן מלהצטרף לקואליציה של מדינות ערב ולשלוח חיילים פקיסטנים לתימן, ולאחר פרוץ מלחמת האזרחים בתימן, עשתה ממשלת פקיסטן מאמצים על מנת לפנות את אזרחיה שמנו 2,145 תושבים שרובם התגוררו בצנעא. אזרחים אלו פונו לערים מרוחקות בתימן ובג'יבוטי.

יחסים כלכליים

בשנת 2016, היקף הסחר בין המדינות הסתכם ב-90.58 מיליון דולר אמריקאי, כאשר תימן ייצאה לפקיסטן סחורה בשווי 7.48 מיליון דולר אמריקאי, ופקיסטן ייצאה לתימן סחורה בשווי 83.1 מיליון דולר אמריקאי.
פקיסטן מספקת לתימן בעיקר אורז, צמנט, ירקות, משאבות אוויר, מקררים, בטריות חשמליות, תרופות, חלקי רכב, טרקטורים, סוכר גולמי, פסטה, אבקת סוכר, עמלינים, תירס, ירקות מעובדים, חוברות, מכסי פלסטיק, עטים, בקבוקי זכוכית, פירות ואגוזים מעובדים, נעלי עור, נעלי טקסטיל, נייר סיבי תאית, ריבה, צינורות ברזל ועוד. תימן מספקת לפקיסטן בעיקר כבשים, אוסצילוסקופ, אביזרי חשמל, אלמוגים וצדפים, גרוטאות ברזל וכלי שיט ועוד.
משתנה איכותי

משתנה איכותי (או משתנה קטגורי) הוא משתנה בסטטיסטיקה הנמדד בסולם מדידה שמי או סולם מדידה סודר. הערכים של משתנים כאלה נקבעים בדרך כלל על ידי תכונה איכותית, כלומר תכונה שלא ניתן למדוד באופן כמותי. במשתנים מסוג זה אין משמעות לערכים מספריים שבהם מקודדים הערכים שהמשתנים יכולים לקבל.

סטטיסטיקה תיאורית

כאשר דנים בנתונים של משתנה קטגורי שמי, מדד המיקום האפשרי היחידי עבור משתנה כזה הוא השכיח. למדידת רמת הפיזור של משתנה קטגורי שמי ניתן להשתמש במדדים כגון האנטרופיה או מדד ג'יני.
כאשר מדובר בנתונים של משתנה מסולם סודר, ניתן בנוסף לחשב את החציון ואחוזונים נוספים, כגון רבעונים ועשירונים. ערכי האחוזונים מאפשרים גם הערכה של רמת הפיזור, אך יש לזכור כי אין משמעות למדדים המבוססים על הפרשים בין האחוזונים, כגון התחום הבין רבעוני.
קיימים מספר מדדים להערכת עוצמת הקשר הסטטיסטי בין משתנים קטגוריים לבין עצמם, או בין משתנים קטגוריים ומשתנים מסולם מדידה גבוה יותר. למדידת עצמת הקשר בין שני מדדים קטגוריים ניתן להשתמש במדדים כגון מתאם קרמר, מקדם Q שהוצג על ידי אדני יול, מקדמי המתאם הטטרהכורי והפוליכורי שפותחו על ידי קרל פירסון, ומדדים רבים נוספים.
למדידת עצמת הקשר בין שני משתנים מסולם מדידה סודר ניתן להשתמש במקדם המתאם של ספירמן, ולמדידת עצמת הקשר בין משתנה קטגורי למשתנה כמותי ניתן להשתמש במקדם המתאם התוך-אשכולי (Intraclass correlation).

סטטיסטיקה היסקית

קיימות שתי גישות עיקריות לניתוח היסקי של נתונים המתקבלים ממשתנים קטגוריים.
גישה אחת מתמקדת בהתפלגות של המשתנה הקטגורי, או בהתפלגות המשותפת של מספר משתנים קטגוריים. על פי גישה זו מניחים מודל התפלגותי, אומדים את הפרמטרים של המודל, ובודקים את טיב ההתאמה של המודל לנתונים.
דוגמה פשוטה לגישה זו היא מודל המניח אי תלות בין שני משתנים קטגוריים. הנחת המודל היא כי עבור שני משתנים קטגוריים,  ו-, ההתפלגות המשותפת של שני המשתנים שווה למכפלת ההתפלגויות השוליות של כל אחד מהמשתנים, כלומר  לכל זוג ערכים  ו- שהמשתנים  ו- יכולים לקבל.
ניתן לבדוק את טיב ההתאמה של מודל זה (או כל מודל אחר) לנתונים בעזרת מבחן חי בריבוע.
ייתכנו מצבים בהם  ו-אינם בלתי תלויים, ואז יש להציע מודל למבנה התלות בין המשתנים. גישה נפוצה היא המודל הלוג-ליניארי שפותח על ידי איבון בישופ. גישות לא ליניאריות הוצגו על ידי ליאו גודמן.
הגישה העיקרית השנייה היא יישום של מודל רגרסיה, בו המשתנה המוסבר הוא משתנה קטגורי, והמשתנים המסבירים יכולים להימדד בכל סולם מדידה. בין המודלים הנפוצים לניתוחים מסוג זה ניתן למנות את מודל הרגרסיה הלוגיסטית והרחבותיו: הרגרסיה המולטינומית והרגרסיה האורדינלית.
Rainbow (שיר)

רקע וכתיבה

את השיר כתבו סיה, ג'סי שטקין, ג'יימס נוטרלוב והוא הופק על ידי ג'סי שטקין גם כן. כיוון שדיבבה סיה בסרט "הפוני הקטן שלי: הסרט" דמות פוני חדשה, יוצרי הסרט עיצבו עבורה סוס פוני חדש שנושא את סמל הדגל שלה, כשעל ראשו פאה.
סיה הכריזה ברשתות החברתיות כי את השיר תוציא בסמוך לצאת הסרט "הפוני הקטן שלי: הסרט" לאקרנים.

וידאו קליפ

הווידאו קליפ הנלווה שיצא לשיר מציג את הרקדנית הנודעת שבה סיה משתמשת ברוב הקליפים שלה, כשהיא רוקדת במסך אשר מחליף צבעים. בין לבין ניתן לראות לאורך כולו קטעים מתוך הסרט "הפוני הקטן שלי: הסרט", כשבהם ניתן לראות את סוס הפוני שעיצבו במיוחד עבור סיה עצמה.
מונה הצפיות של הווידאו קליפ נכון לפברואר 2018, עומד על למעלה מ-22 מיליון צפיות.
תרשים הרצף

תרשים הרצף (Sequence Diagram) משמש ב-Unified Modeling Language לתיאור האופן שבו המערכת מבצעת תהליך.
שבע טחנות

שבע טחנות הוא אתר היסטורי השוכן על גדות נחל הירקון, בתחומיו של פארק הירקון בתל אביב-יפו. במקום פעלו לפחות אחד-עשר זוגות של אבני רחיים, אשר הונעו בכוח מימיו של הירקון. שבע מהטחנות פעלו במבנה המערבי באתר, ואלה העניקו לו את שמו.
מסעודין אל-עזאזמה

בית הספר היסודי אל-עזאזמה

בית הספר אל-עזאזמה הוקם בתקופת המנדט הבריטי. נכון ל-2004 למדו בו 1400 תלמידים והוא היה בית הספר היסודי הגדול בישראל. בעקבות עתירת ועד ההורים באותה שנה לבג"ץ בדרישה לפצל את בית הספר, הקים משרד החינוך חומה בלב המוסד.
מיכאל בורט

קורות חייו

מיכאל בורט נולד באוקראינה בשנת 1937. בשנת 1948 עלה לישראל. במלחמת ששת הימים שירת כמפקד מחלקה בפלוגת חרמ"ש, וזכה בעיטור המופת על תפקודו. במלחמת יום הכיפורים לחם בחזית הדרום, וזכה פעם נוספת בעיטור המופת. בורט הוא אחד משני האנשים היחידים ששמותיהם פורסמו, שזכו פעמיים בעיטור המופת, לצידו של שלמה הגני.
בשנת 1963 קיבל תואר ראשון באדריכלות מהטכניון, ובשנת 1967 קיבל תואר דוקטור מהטכניון. משנת 1963 נמנה עם סגל הפקולטה לארכיטקטורה ובינוי ערים של הטכניון. בשנים 1977–1979 ו-1989–1993 כיהן כדיקן הפקולטה. בשנת 2006 פרש לגמלאות והוא פרופסור אמריטוס.
נמנה עם המתכננים הראשונים במיזם נתיבי איילון, ותכנן את מחלף ארלוזורוב. תכנן את גשר בר יהודה בתל אביב ביחד עם פרופסור דוד יצחקי, לאחר שהצעתם זכתה במקום הראשון בתחרות על תכנון הגשר. קידם יוזמה להקמת איים מלאכותיים מול חופי ישראל, כפתרון למצוקת הדיור.
בורט זכה בפרס רוקח של עיריית תל אביב-יפו על עיצוב גשר.
בורט מתגורר בשכונת כרמליה בחיפה. הוא נשוי לתמרה ולהם שלושה ילדים.
וירטמברג

היסטוריה של וירטמברג

עם התפרקותה של שוואביה במאה ה-11 הפכה וירטמברג לרוזנות עצמאית כחלק מהקיסרות הרומית הקדושה ובשנת 1495 הפכה לדוכסות במסגרת האימפריה הרומית הקדושה. עם תפוצתה של תורת הרפורמציה של מרטין לותר אומצה הנצרות הפרוטסטנטית גם בדוכסות. 
במאות ה-17 וה-18 שרר בוירטמברג שלטון של חלוקת סמכויות בין הדוכס ובין אספת המעמדות. האצולה בוירטמברג נדחקה מעמדות הכוח ופינתה מקומה לנציגי הבורגנות. בשנת 1803 שודרגה הדוכסות לנסיכות הבוחר מווירטמברג, ובשנת 1806 שודרגה למעמד של ממלכה. הממלכה הצטרפה לקונפדרציה של הריין אך ב-1813 חברה לקואליציה האנטי צרפתית השישית וצירפה את צבאה לצבאות הקואליציה אשר פלשו לצרפת.
עם הקמתה של האימפריה הגרמנית ב-1871, צורפה וירטמברג לאימפריה וצבאה הוכפף לצבא פרוסיה. תוצאות מלחמת העולם הראשונה לא פסחו על וירטמברג ובשנת 1918 סולק וילהלם השני, מלך וירטמברג במהפכת נובמבר ובמקום הממלכות הוקמה המדינה החופשית וירטמברג.

יהודים

יהודים התיישבו בוירטמברג כבר במאה ה-12 אולם גורשו בשנת 1521. הדוכס קרל אלכסנדר, אשר שלט בדוכסות בין השנים 1733–1737, מינה את הבנקאי היהודי יוזף זיסקינד אופנהיימר כיועצו הכלכלי, ובכך ניתן האישור ליהודים להתיישב בדוכסות. הוצאתו להורג של הבנקאי השיבה את איסור ההתיישבות על היהודים והוא נותר בעינו עד שנת 1828 עת קיבלו יהודי וירטמברג אמנציפציה כמו בכל רחבי אירופה המערבית והמרכזית במשך המאה ה-19. עם עליית הנאצים לשלטון חיו בוירטמברג כ-11,000 יהודים. לאחר השואה נשארו בה 550 יהודים, כולם בשטוטגרט.